
	Prif Swyddogaeth




Cynorthwyo i hyrwyddo cymhwysedd clinigol myfyrwyr trwy ddarparu addysgu ac asesu ansawdd uchel ar lefel israddedig ac ôl-raddedig a chyfrannu at ddatblygu, cyflwyno a gwerthuso modiwlau/rhaglenni trwy ddarparu profiad rhagorol i fyfyrwyr.    
Goruchwylio myfyrwyr a chyflawni dyletswyddau gweinyddol yn y maes gwaith yn ôl yr angen.  
Dilyn rhagoriaeth addysgu ac ysbrydoli pobl eraill i wneud yr un fath.
Dyletswyddau a Chyfrifoldebau
Prif Ddyletswyddau
· Ymgymryd ag addysgu, ar lefel israddedig/ôl-raddedig, megis paratoi a chyflwyno tiwtorialau anffurfiol, gwaith grŵp a goruchwylio myfyrwyr sy'n ymgymryd â gwaith clinigol e.e. goruchwylio myfyrwyr mewn Gofal Sylfaenol, Clinigau Lensys Cyffwrdd, Golwg Binocwlar, Golwg Isel, Dosbarthu ac Asesu Arbennig.  Mae hyn yn cynnwys nodi amcanion dysgu a dewis cwricwla priodol; dewis dulliau addysgu, adnoddau a deunydd darllen; pennu, cyfrannu at gynllunio a chynhyrchu deunydd astudio; cynllunio sut i gyflwyno’r cwrs a chynllunio ar gyfer digwyddiadau annisgwyl megis cynnydd arafach/cyflymach na’r disgwyl.
· Cymryd rhan weithredol fel aelod o dîm addysgu, os oes angen, gan roi cymorth i gydweithwyr, ac os oes angen, gyfrannu at gynllunio modiwlau, gweithdrefnau asesu, achredu cyrsiau a phrosesau rheoli ansawdd; gweithio gyda chydweithwyr i nodi anghenion dysgu myfyrwyr a diffinio amcanion dysgu priodol.
· Cyflwyno sesiynau tiwtorial a gwaith grŵp, os oes angen, gan gynnwys paratoi deunydd addysgu, cyfleu deunydd pwnc ac annog disgwrs beirniadol i ddatblygu meddwl yn rhesymegol; arsylwi ac ymateb i ymyriadau myfyrwyr; ymateb i gwestiynau y tu allan i oriau dosbarth a chefnogi cynlluniau wrth gefn wrth gyflwyno cyrsiau.
· Cynnal asesiadau myfyrwyr, gan gynnwys cynorthwyo i osod a marcio aseiniadau, darparu adborth ysgrifenedig/llafar a darparu asesiadau terfynol o fyfyrwyr.
· Ar y cyd â chydweithwyr, gwerthuso'r cwrs, gan gynnwys hwyluso adborth myfyrwyr; myfyrio ar eich dull a chyflwyniad addysgu eich hun a gweithredu syniadau ar gyfer gwella eich cyflwyniad addysgu a’ch perfformiad eich hun.
· Gweithredu fel pwynt cyswllt ar gyfer ymholiadau academaidd a bugeiliol myfyrwyr, gan arwain a chyfeirio myfyrwyr at wasanaethau cyngor a chymorth perthnasol. Gall hyn fod yn rhan o rôl Tiwtor Personol ffurfiol, neu fel aelod o dîm cyflwyno modiwl, os oes angen.  
· Cyflawni dyletswyddau gweinyddol sy'n gysylltiedig ag addysgu yn ôl y gofyn, gan fynd i’r afael â cheisiadau adweithiol yn brydlon, megis y rhai sy'n ymwneud ag addysgu, goruchwylio myfyrwyr a thasgau gweinyddol neu weithredoedd gan bwyllgorau a gweithgorau.
· Cymryd cyfrifoldeb proffesiynol am ofal cleifion, gan gynnwys ymchwilio ymhellach a rheoli ac atgyfeirio cleifion yn briodol lle bo angen.
Arall
· Mynychu a chymryd rhan ym mhwyllgorau'r Ysgol a chynrychioli'r Ysgol os oes angen.
· Ymgymryd â gweithgareddau datblygu proffesiynol parhaus y cytunir arnynt â'r rheolwr llinell a thrwy weithgareddau ategol megis y gwasanaeth prawf neu ADP blynyddol (Adolygu Datblygiad a Pherfformiad).
· Cymryd rhan yng ngweinyddiaeth a gweithgareddau'r Ysgol er mwyn hyrwyddo'r Ysgol a'i gwaith ar draws y Brifysgol a’r tu hwnt.
· Sicrhau cydymffurfio â gofynion cyfreithiol a rheoleiddiol o ran Cydraddoldeb ac Amrywiaeth, Diogelu Data, Hawlfraint a Thrwyddedu, Diogelwch, Materion Ariannol, a pholisïau, gweithdrefnau, codau a safonau eraill y Brifysgol, fel y bo’n briodol.
· Gofalu am eich iechyd a’ch diogelwch eich hun a phobl eraill y gallai’r hyn y byddwch yn ei wneud neu’n methu â’i wneud yn y gwaith effeithio arnyn nhw, yn unol â Deddf Iechyd a Diogelwch yn y Gwaith 1974, cyfarwyddebau'r UE/DU, a Pholisïau a Gweithdrefnau Iechyd, Diogelwch a'r Amgylchedd y Brifysgol, yn ogystal â chydweithio â'r Brifysgol i gyflawni unrhyw ddyletswyddau cyfreithiol sydd ganddi yn gyflogwr.
· Sicrhau eich bod yn deall pwysigrwydd cyfrinachedd wrth gyflawni pob dyletswydd.
· Efallai y gofynnir i chi gyflawni dyletswyddau eraill nad ydynt wedi eu cynnwys uchod, ond a fydd yn cyd-fynd â’r rôl.

NODYN PWYSIG: Yn eich datganiad ategol, mae’n rhaid i chi ddangos sut rydych yn bodloni pob un o’r meini prawf hanfodol (a dymunol, lle bo’n berthnasol) isod. Awgrymwn eich bod yn defnyddio pob maen prawf yn is-bennawd ac yn rhoi tystiolaeth ysgrifenedig o'ch sgiliau perthnasol o dan bob un. Cyn lanlwytho’r atodiad hwn, sicrhewch eich bod wedi cynnwys enw’r ffeil.
Manyleb yr Unigolyn
Meini Prawf Hanfodol

Cymwysterau ac Addysg 
1. Gradd mewn Optometreg.  Bydd staff sy'n gweithio mewn clinigau sy'n ymdrin â chleifion yn gorfod bod yn gofrestredig gyda’r Cyngor Optegol Cyffredinol. Disgwylir i chi barhau'n aelod o’r Cyngor Optegol Cyffredinol, a chofrestru gyda Bwrdd Iechyd perthnasol y GIG er mwyn ymarfer fel Optometrydd mewn clinigau sy'n ymdrin â chleifion y GIG ym Mhrifysgol Caerdydd.
1. Gallu diamheuol i ddarparu ffynhonnell ddiffiniol o arbenigedd ym maes Optometreg, Lensys Cyffwrdd neu Gyflenwi a dangos datblygiad arbenigol parhaus. 
Gwybodaeth, Sgiliau a Phrofiad  
1. Profiad o ddarparu hyfforddiant neu gyfarwyddyd mewn amgylchedd optometreg i staff ymarfer, dysgu mewn ymarfer neu fyfyrwyr optometreg. 
1. Sgiliau trefnu effeithiol diamheuol a'r gallu i reoli a blaenoriaethu eich llwyth gwaith eich hun yn effeithiol drwy fabwysiadu agwedd hyblyg at y gwaith.
1. Gallu ymdrin â cheisiadau sy’n codi bob dydd, megis y rhai hynny sy’n ymwneud ag addysgu, goruchwylio myfyrwyr a thasgau gweinyddol.

Bugeiliol, Cyfathrebu a Gweithio Mewn Tîm  
1. Unigolyn dibynadwy, sy’n rhagweithiol, yn hyblyg, gyda sgiliau gwaith tîm a chyfathrebu rhagorol, ynghyd â pharodrwydd i gyfrannu’n gadarnhaol at addysgu yn yr Ysgol.  Tystiolaeth o'r gallu i gyflwyno gwybodaeth gymhleth yn glir ac yn hyderus i eraill gan ddefnyddio amrywiol gyfryngau.
1. Gallu rhoi cymorth bugeiliol priodol i fyfyrwyr, gwerthfawrogi anghenion ac amgylchiadau myfyrwyr unigol a bod yn diwtor personol iddynt os oes angen.
1. Sgiliau cyfathrebu llafar ac ysgrifenedig effeithiol diamheuol. 

1. Gallu gweithio ar y cyd o fewn tîm addysgu.


Meini Prawf Dymunol


0.  Hyfedredd yn y Gymraeg.
 
0. PhD mewn maes pwnc cysylltiedig neu brofiad perthnasol mewn diwydiant  

0. Tystysgrif Ôl-raddedig mewn Addysgu a Dysgu yn y Brifysgol neu gymhwyster neu brofiad cyfatebol.

0. Gallu rhoi cymorth bugeiliol priodol i fyfyrwyr, gwerthfawrogi anghenion ac amgylchiadau myfyrwyr unigol a bod yn diwtor personol iddynt.
Gwybodaeth ychwanegol 
Cynhelir gwiriad DBS

Bydd staff sy'n gweithio mewn clinigau sy'n ymdrin â chleifion yn gorfod bod yn gofrestredig gyda’r Cyngor Optegol Cyffredinol. Disgwylir i chi barhau'n aelod o’r Cyngor Optegol Cyffredinol, a chofrestru gyda Bwrdd Iechyd perthnasol y GIG er mwyn ymarfer fel Optometrydd/DO/CLO mewn clinigau sy'n ymdrin â chleifion y GIG ym Mhrifysgol Caerdydd.

